CELEX: 52017PC0543
Language: hr
Date: 2017-09-25
Title: Prijedlog PROVEDBENE ODLUKE VIJEĆA o izmjeni Provedbene odluke 2012/232/EU kojom se Rumunjskoj odobrava primjena posebne mjere odstupanja od članka 26. stavka 1. točke (a) te članka 168. Direktive 2006/112/EZ o zajedničkom sustavu poreza na dodanu vrijednost

EUROPSKA KOMISIJA
            Bruxelles, 25.9.2017.
            COM(2017) 543 final
            2017/0233(NLE)
            Prijedlog
            PROVEDBENE ODLUKE VIJEĆA
            o izmjeni Provedbene odluke 2012/232/EU kojom se Rumunjskoj odobrava primjena posebne mjere odstupanja od članka 26. stavka 1. točke (a) te članka 168. Direktive 2006/112/EZ o zajedničkom sustavu poreza na dodanu vrijednost
            
               
         
         
            
               OBRAZLOŽENJE
            
            
               U skladu s člankom 395. stavkom 1. Direktive 2006/112/EZ od 28. studenoga 2006. o zajedničkom sustavu poreza na dodanu vrijednost
                  1
                („Direktiva o PDV-u”) Vijeće, djelujući jednoglasno na prijedlog Komisije, može odobriti bilo kojoj državi članici uvođenje posebnih mjera za odstupanje od odredaba te Direktive kako bi se pojednostavnio postupak naplate PDV-a ili spriječili određeni oblici utaje ili izbjegavanja poreza.
            
            
               Dopisom koji je Komisija zaprimila 5. travnja 2017. Rumunjska je zatražila produljenje odstupanja od članka 168. Direktive o PDV-u kako bi mogla nastaviti ograničavati pravo na odbitak pretporeza na troškove povezane s motornim vozilima. U skladu s člankom 395. stavkom 2. Direktive o PDV-u Komisija je dopisom od 28. lipnja 2017. obavijestila ostale države članice o zahtjevu Rumunjske. Pismom od 29. lipnja 2017. Komisija je obavijestila Rumunjsku da ima sve informacije koje smatra potrebnima za procjenu zahtjeva.
            
            
               1.KONTEKST PRIJEDLOGA
            
            
               •Razlozi i ciljevi prijedloga
            
            
               Člankom 168. Direktive o PDV-u predviđeno je da porezni obveznik ima pravo na odbitak PDV-a obračunanog pri kupnji izvršenoj u svrhu transakcija koje podliježu porezu. Člankom 26. stavkom 1. točkom (a) te Direktive propisano je da se korištenje robe koja je dio imovine poduzeća u privatne svrhe smatra isporukom usluga uz naknadu ako se PDV za tu robu mogao odbiti. Taj sustav omogućuje povrat prvotno odbijenog PDV-a kad je riječ o upotrebi u privatne svrhe. 
            
            
               U slučaju osobnih automobila teško je primijeniti taj sustav, posebno zato što je teško odrediti granicu između privatne i poslovne upotrebe. Vođenje evidencije predstavlja dodatno opterećenje i poduzeću i upravi koji je moraju ažurirati i provjeravati. 
            
            
               Rumunjskoj je trenutačno na temelju Provedbene odluke Vijeća 2012/232/EU
                  2
                odobreno ograničiti na 50 % pravo na odbitak PDV-a za kupnju, stjecanje unutar Zajednice, uvoz, unajmljivanje ili leasing motornih cestovnih vozila i za s tim povezane troškove. Neke su kategorije vozila izrijekom isključene iz tog ograničenja, kao što su vozila koja se koriste isključivo za hitne slučajeve, sigurnosne službe ili vozila za pružanje kurirskih usluga, vozila koja koriste agenti, taksiji, vozila koja auto-škole upotrebljavaju za podučavanje, vozila koja se daju u najam ili leasing ili koja se upotrebljavaju kao roba za trgovanje. Istodobno bi poduzeća bila oslobođena obveze knjiženja privatne uporabe u porezne svrhe. Razdoblje valjanosti te Odluke produljeno je do 31. prosinca 2017. Provedbenom odlukom Vijeća (EU) 2015/156
                  3
               . 
            
            
               Stoga je Rumunjska zatražila da joj se dopusti da nastavi ograničavati pravo odbitka na određeni postotak kako bi ona zauzvrat mogla poslovne subjekte osloboditi od obračunavanja poreza na privatnu uporabu. Rumunjska je obavijestila Komisiju da je obrazloženje za produljenje mjere uglavnom jednako onom opisanom u prvotnom zahtjevu. U skladu s člankom 4. stavkom 2. Provedbene odluke Vijeća 2012/232/EU Rumunjska je dostavila izvješće o ograničenju odbitka koje primjenjuje. Rumunjska je iznijela da spomenuta mjera ispunjava svrhu i dodala da će izbjegavanje plaćanja poreza koje je u ovom području zabilježeno prije uvođenja mjere biti problem koji će se vjerojatno opet pojaviti ako se primjena mjere ne produlji. Uz to, iz informacija koje je pružila Rumunjska čini se da ograničenje od 50 % još uvijek odgovara stvarnim okolnostima i da se to ograničenje stoga i dalje treba smatrati primjerenim. 
            
            
               Odstupanje bi vremenski bilo ograničeno na razdoblje do 31. prosinca 2020. kako bi se moglo ocijeniti odražava li ograničenje na 50 % još uvijek točno ukupni odnos između poslovne i privatne uporabe. Zahtjev za produljenje trebao bi biti popraćen izvješćem koje sadržava preispitivanje primijenjenog postotka i trebalo bi ga poslati Komisiji zajedno s tim zahtjevom do 31. ožujka 2020. 
            
            
               •Dosljednost s postojećim odredbama politike u predmetnom području
            
            
               Slična odstupanja u pogledu prava na odbitak dana su drugim državama članicama. 
            
            
               Člankom 176. Direktive o PDV-u propisuje se da Vijeće odlučuje za koje se troškove ne daje pravo na odbitak PDV-a. Do te je odluke državama članicama dopušteno zadržati izuzeća koja su bila na snazi 1. siječnja 1979. Stoga postoji izvjestan broj odredbi „u mirovanju” kojima se ograničava pravo na odbitak u vezi s osobnim automobilima. 
            
            
               2.PRAVNA OSNOVA, SUPSIDIJARNOST I PROPORCIONALNOST
            
            
               •Pravna osnova
            
            
               Članak 395. Direktive o PDV-u. 
            
            
               •Supsidijarnost (za neisključivu nadležnost) 
            
            
               S obzirom na odredbu Direktive o PDV-u na kojoj se prijedlog temelji, prijedlog je u isključivoj nadležnosti Unije. Stoga se načelo supsidijarnosti ne primjenjuje. 
            
            
               •Proporcionalnost
            
         
         
            
               Odluka se odnosi na odobrenje dano državi članici na njezin vlastiti zahtjev i ne predstavlja nikakvu obvezu.
            
            
               
                  S obzirom na ograničeno područje primjene odstupanja, posebna mjera proporcionalna je cilju koji se želi postići, a to je spriječiti određene oblike utaje ili izbjegavanja poreza. S obzirom na mogućnost da poduzeća prijave prenisku poreznu obvezu i provjeru podataka o kilometraži koja opterećuje porezna tijela, ograničenje na 50 % posebice bi pojednostavnilo naplatu PDV-a u određenom sektoru.
               
            
            
               •Odabir instrumenta
            
            
               
                  Predloženi instrument: Provedbena odluka Vijeća
               
               
                  Na temelju članka 395. Direktive Vijeća 2006/112/EZ odstupanje od zajedničkih pravila o PDV-u moguće je samo uz odobrenje Vijeća, koje djeluje jednoglasno na prijedlog Komisije. Provedbena odluka Vijeća najprikladniji je instrument jer može biti upućena pojedinoj državi članici.
               
            
            
               3.REZULTATI EX POST EVALUACIJA, SAVJETOVANJA S DIONICIMA I PROCJENE UČINAKA
            
            
               •Savjetovanja s dionicima
            
            
               
                  Ovaj prijedlog temelji se na zahtjevu koji je podnijela Rumunjska i odnosi se samo na tu državu članicu. 
               
            
            
               •Prikupljanje i primjena stručnih znanja
            
            
               
                  Nije bilo potrebno obratiti se vanjskim stručnjacima. 
               
            
            
               •Procjena učinka
            
            
               
                  Prijedlog je namijenjen suzbijanju utaje PDV-a te pojednostavnjenju postupka za naplatu poreza te stoga ima moguć pozitivan učinak i na poduzeća i na uprave. To su rješenje u Rumunjskoj prepoznali kao odgovarajuću mjeru i ono je usporedivo s drugim prošlim i sadašnjim odstupanjima.
               
            
            
               4.UTJECAJ NA PRORAČUN
            
            
               
                  Prijedlog neće negativno utjecati na proračun EU-a.
               
            
            
               5.OSTALI DIJELOVI
            
            
               
                  Prijedlog sadrži klauzulu o vremenskom ograničenju valjanosti; utvrđen je automatski rok koji traje do 31. prosinca 2020.
               
               
                  Ako Rumunjska zatraži još jedno produljenje mjere odstupanja nakon 2020., Komisiji bi najkasnije do 31. ožujka 2020. zajedno sa zahtjevom za produljenje trebala dostaviti novo izvješće o evaluaciji.
               
            
            
               2017/0233 (NLE)
            
            
               Prijedlog
            
            
               PROVEDBENE ODLUKE VIJEĆA
            
         
         
            
               o izmjeni Provedbene odluke 2012/232/EU kojom se Rumunjskoj odobrava primjena posebne mjere odstupanja od članka 26. stavka 1. točke (a) te članka 168. Direktive 2006/112/EZ o zajedničkom sustavu poreza na dodanu vrijednost
            
            
               VIJEĆE EUROPSKE UNIJE,
            
            
               uzimajući u obzir Ugovor o funkcioniranju Europske unije, 
            
            
               uzimajući u obzir Direktivu Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost
                  4
               , a posebno njezin članak 395.,
            
            
               uzimajući u obzir prijedlog Europske komisije,
            
            
               budući da:
            
            
               (1)Člankom 168. Direktive 2006/112/EZ utvrđuje se pravo poreznog obveznika na odbitak poreza na dodatnu vrijednost (PDV) naplaćenog za isporuku robe i usluga koje je primio u svrhu svojih oporezovanih transakcija. Članak 26. stavak 1. točka (a) te Direktive sadržava zahtjev za obračun PDV-a kada se poslovna imovina upotrebljava za privatne svrhe poreznog obveznika ili njegovih zaposlenika ili, općenitije, za svrhe koje nisu poslovnog karaktera.
            
            
               (2)Provedbenom odlukom Vijeća 2012/232/EU
                  5
                Rumunjskoj je do 31. prosinca 2014. dopuštena primjena mjera odstupanja u skladu s člankom 395. stavkom 1. Direktive 2006/112/EZ kako bi primijenila mjeru ograničavanja prava na odbitak pretporeza na 50 % za kupovine, nabavke unutar Zajednice, uvoz, najam i zakup motornih vozila i PDV-a na troškove povezane s takvim vozilima, uključujući gorivo, kada se vozila ne upotrebljavaju isključivo u poslovne svrhe. Razdoblje valjanosti provedbene odluke Vijeća 2012/232/EU produljeno je do 31. prosinca 2017. Provedbenom odlukom Vijeća (EU) 2015/156
                  6
               . 
            
            
               (3)Dopisom evidentiranim pri Komisiji 5. travnja 2017. Rumunjska je zatražila odobrenje za produljenje primjene mjere odstupanja od članka 26. stavka 1. točke (a) i članka 168. Direktive 2006/112/EZ kako bi nastavila ograničavati pravo na odbitak za izdatke povezane s određenim motornim cestovnim vozilima koja se ne upotrebljavaju isključivo u poslovne svrhe. 
            
            
               (4)U skladu s člankom 395. stavkom 2. drugim podstavkom Direktive 2006/112/EZ Komisija je dopisom od 28. lipnja 2017. obavijestila druge države članice o zahtjevu Rumunjske. Pismom od 29. lipnja 2017. Komisija je obavijestila Rumunjsku da ima sve informacije koje smatra potrebnima za procjenu zahtjeva.
            
            
               (5)U skladu s člankom 4. stavkom 2. Provedbene odluke 2012/232/EU Rumunjska je Komisiji uz zahtjev za produljenje podnijela izvješće o primjeni te Provedbene odluke Vijeća. Na temelju trenutačno dostupnih informacija Rumunjska smatra da je ograničenje od 50 % i dalje opravdano i prikladno. 
            
            
               (6)Produljenje tih mjera odstupanja trebalo bi vremenski ograničiti kako bi se omogućila procjena njihove djelotvornosti te odgovarajućeg postotka. Rumunjskoj bi stoga trebalo odobriti primjenu mjere u ograničenom razdoblju do 31. prosinca 2020.
            
            
               (7)Ako Rumunjska smatra da je potrebno produljenje odobrenja nakon 2020., ona bi trebala do 31. ožujka 2020. Komisiji dostaviti zahtjev za produljenje i izvješće koje će obuhvaćati preispitivanje primijenjenog postotka ograničenja.
            
            
               (8)Odstupanje će imati samo zanemariv učinak na sveukupni prikupljeni prihod od poreza u fazi konačne potrošnje i neće imati negativan učinak na vlastita sredstva Unije koja proizlaze iz PDV-a.
            
            
               (9)Provedbenu odluku Vijeća 2012/232/EU trebalo bi stoga na odgovarajući način izmijeniti,
            
            
               DONIJELO JE OVU ODLUKU: 
            
            
               Članak 1.
            
            
               Članak 4. Provedbene odluke Vijeća 2012/232/EU zamjenjuje se sljedećim:
            
            
               „Članak 4.
            
            
               1.1. Ova Odluka prestaje vrijediti na datum stupanja na snagu pravila Unije kojima se utvrđuje koji troškovi povezani s motornim cestovnim vozilima ne daju pravo na potpuni odbitak PDV-a ili 31. prosinca 2020., ovisno o tome što nastupi prije.
            
         
         
            
               2.2. Svaki zahtjev za produženje mjere predviđene ovom Odlukom podnosi se Komisiji do 31. ožujka 2020. 
            
            
               Uz takav zahtjev mora biti priloženo izvješće koje uključuje preispitivanje ograničenja postotka koje se primjenjuje na pravo na odbitak PDV-a na temelju ove Odluke.”
            
            
               Članak 2
            
            
               Ova se Odluka primjenjuje od 1. siječnja 2018. 
            
            
               Članak 3.
            
            
               Ova je Odluka upućena Rumunjskoj.
            
            
               Sastavljeno u Bruxellesu
            
            
               
                     Za Vijeće
               
               
                     Predsjednik
               
            
         
         
            
                  
                     (1)
                  SL L 347, 11.12.2006., str. 1.
               
               
                  
                     (2)
                  Provedbena odluka Vijeća 2012/232/EU od 26. travnja 2012. kojom se Rumunjskoj odobrava primjena posebne mjere odstupanja od članka 26. stavka 1. točke (a) te članka 168. Direktive 2006/112/EZ o zajedničkom sustavu poreza na dodanu vrijednost (SL L 117, 1.5. 2012., str. 7.)  
               
               
                  
                     (3)
                  Provedbena odluka Vijeća (EU) 2015/156 od 27. siječnja 2015. o produljenju razdoblja valjanosti Provedbene odluke 2012/232/EU kojom se Rumunjskoj odobrava primjena posebne mjere odstupanja od članka 26. stavka 1. točke (a) te članka 168. Direktive 2006/112/EZ o zajedničkom sustavu poreza na dodanu vrijednost (SL L 26, 31.1.2015., str. 27.).
               
               
                  
                     (4)
                  SL L 347, 11.12.2006., str. 1. 
               
               
                  
                     (5)
                  Provedbena odluka Vijeća 2012/232/EU od 26. travnja 2012. kojom se Rumunjskoj odobrava primjena posebne mjere odstupanja od članka 26. stavka 1. točke (a) te članka 168. Direktive 2006/112/EZ o zajedničkom sustavu poreza na dodanu vrijednost (SL L 117, 1.5. 2012., str. 7.) 
               
               
                  
                     (6)
                  Provedbena odluka Vijeća (EU) 2015/156 od 27. siječnja 2015. o produljenju razdoblja valjanosti Provedbene odluke 2012/232/EU kojom se Rumunjskoj odobrava primjena posebne mjere odstupanja od članka 26. stavka 1. točke (a) te članka 168. Direktive 2006/112/EZ o zajedničkom sustavu poreza na dodanu vrijednost (SL L 26, 31.1.2015., str. 27.).